Diari Oficial de la Generalitat Valenciana


Sumari del DOGV 9443, del 06-10-2022 (2022/8578)

RESOLUCIÓ de 8 de juny de 2022, del director general de Qualitat i Educació Ambiental, per la qual es formula un informe d'impacte ambiental del projecte de legalització d'una planta de reciclatge de productes sintètics (plàstics), polígon industrial El Bovalar, parcel·la 1 i parcel·les 141, 142, 933 i 1047 del polígon 6 (instal·lacions auxiliars), del terme municipal d'Estivella. Expedient: (2618420) 53/2228-UVW.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9443

Data del DOGV
:   06-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8578


Data del document
:   08-06-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Estivella
    * impacte ambiental

RESOLUCIÓ de 8 de juny de 2022, del director general de Qualitat i Educació Ambiental, per la qual es formula un informe d'impacte ambiental del projecte de legalització d'una planta de reciclatge de productes sintètics (plàstics), polígon industrial El Bovalar, parcel·la 1 i parcel·les 141, 142, 933 i 1047 del polígon 6 (instal·lacions auxiliars), del terme municipal d'Estivella. Expedient: (2618420) 53/5730-HMR. [2022/8578]  
«Informe d'impacte ambiental  
Expedient: (2618420) 53/3616-RRW.  
Títol: legalització d'una planta de reciclatge de productes sintètics (plàstics).  
Promotor: Iber Resines, SL.  
Òrgan substantiu: Ajuntament d'Estivella.  
Ref. òrgan substantiu: 420/2016 (Gestiona 113/2020).  
Localització: polígon industrial el Bovalar, parcel·la 1 i parcel·les 141, 142, 933 i 1047 del polígon 6 (instal·lacions auxiliars), del terme municipal d'Estivella (València).  
  
Descripció del projecte  
L'activitat és existent i està en funcionament. Es tracta d'una instal·lació de reciclatge i valorització de residus no perillosos (plàstics), que realitza el tractament dels residus a l'interior de naus industrials en polígon industrial, i l'emmagatzematge de matèries primeres i productes acabats es produeix a l'exterior.  
El procés industrial (valorització) consisteix en el reciclatge de productes sintètics (residus no perillosos de plàstic procedents de residus industrials i comercials), del tipus PVC, polipropilé, polietilé, ABS, PET, poliamida i altres materials sintètics procedents dels següents usos: caixes de fruita, palets, material postindustrial (peces defectuoses d'injectadors, retalls i defectes de fabricacions), botelles d'aigua, taps, para-xocs. Principalment el material que s'emmagatzema temporalment a l'exterior per a la seua valorització són bales de PET. L'apilament del material es realitza en palets, bales o big-bags, el seu pes oscil·la entre 300 i 1.300 kg en funció del tipus i grau de compactació del residu rebut.  
La documentació tècnica rebuda (projecte modificat de llicència ambiental i estudi d'impacte ambiental simplificat) contempla la parcel·la 1 del polígon industrial el Bovalar en sòl industrial i, d'acord amb la informació cartogràfica de la Generalitat Valenciana (visor IDEV), la instal·lació utilitza altres parcel·les diferents DE la referenciada per a l'apilament de la matèria primera. Segons el visor cartogràfic, ocupa les parcel·les 141, 142, 923 i 1047, que són qualificades de sòl no urbanitzable de protecció agrícola (SNU-PAG).  
El promotor va sol·licitar la declaració d'interés comunitari (DIC) d'unes instal·lacions auxiliars per a la planta de reciclatge de materials plàstics existent, situada a les parcel·les anteriors del municipi d'Estivella.  
La Comissió Territorial d'Urbanisme de València, en la sessió de 23 de febrer de 2022, acorda declarar d'interés comunitari la sol·licitud de regularització d'unes instal·lacions auxiliars a una planta de reciclatge de materials plàstics, situada a les parcel·les 141, 142, 933 i 1047 del polígon 6 del municipi d'Estivella per a la posterior tramitació de llicència ambiental, amb una superfície conjunta de 33.986 m², de les quals s'afectaran 13.911 m², sense cap tipus de construcció, edifici o instal·lació, ja que es tracta d'instal·lacions auxiliars per a emmagatzematge a l'aire lliure en una terra campa asfaltada.  
Per tant, la instal·lació on s'està desenvolupant l'activitat està dividida en dues parts: la parcel·la 1, per a l'activitat productiva que es troba en sòl urbà industrial, on es localitzen les naus industrials amb els equips necessaris per al funcionament de la planta; i les parcel·les esmentades anteriorment per a l'apilament de la matèria primera que se situa sobre sòl no urbanitzable confrontants amb la parcel·la 1, segons la documentació aportada en procés de reclassificació a urbanitzable industrial.  
La planta disposa de les infraestructures necessàries per al seu correcte funcionament.  
Els residus no perillosos que es gestionen a la planta per a realitzar l'operació R3, reciclatge o recuperació de substàncies orgàniques que no s'utilitzen com a dissolvents (incloent-hi el compostatge i altres processos de transformació biològica), amb els següents codis LER, són:  
07 02 13 (residu de plàstic), 12 01 05 (encenalls i rebaves de plàstic), 15 01 02 (envasos de plàstic), 16 01 19 (plàstic), 19 12 04 (plàstic i cautxú) i 20 01 39 (plàstics).  
Descripció del procés productiu (tractament de residus)  
Es disposa de tres tipus d'emmagatzematge:  
- Emmagatzematge de matèria primera (residus no perillosos com botelles, bidons, etc.), que es realitza en bales.  
- Apilament de producte acabat en big-bags per a productes sintètics triturats (també existeix emmagatzematge en sitges).  
- Emmagatzematge de productes d'escassa compactació apilats (palets, caixes de material plàstic, para-xocs, carcasses plàstiques, etc.).  
Segons la documentació aportada (estudi d'impacte ambiental simplificat), el tractament que es realitza en la instal·lació és un procés físic de reducció de grandària, amb una dimensió del triturat de 0,5 a 5 cm.  
  
S'exposa que per al reciclatge es procedeix a triturar les peces plàstiques rebudes; posteriorment, si és necessari, se les sotmet a un llavat i decantació en basses destinades a aquest fi, i com a última fase del procés es procedeix a l'assecatge en assecadores centrífugues.  
El reciclatge dels productes es realitza mitjançant tres tipus de processos industrials a la planta:  
1. Unitat de triturat: zona en la qual se situen les màquines de triturar els productes sintètics.  
2. Llavador: línia que consta de dues basses, dues centrífugues, i sitja per a magatzematge intermedi.  
3. Magatzem: la matèria primera així com el producte acabat se situen en les àrees d'emmagatzematge senyalitzades a l'exterior de la nau (excepte xicotetes quantitats de material que per les necessitats del procés productiu puguen estar dins de la nau).  
L'estudi d'impacte ambiental simplificat indica que els equips necessaris per al procés industrial s'instal·laran en dues fases:  
La primera fase comprén una línia de tractament format per esquinçadores, ensacadores i cintes transportadores.  
La segona fase comprén dues línies completes de tractament amb cintes d'alimentació, màquines centrífugues, basses, trituradores i ensacadores. En aquesta segona fase, es pretén instal·lar dues extrusores.  
L'òrgan ambiental en el tràmit d'esmena de documentació va sol·licitar, amb data 7 de juny de 2019, un aclariment del procés de valorització dels residus quant al procés de llavat, basses, procés de depuració d'aigua, a més dels recursos hídrics disponibles per al desenvolupament de l'activitat. Amb data 26 de setembre de 2019, el promotor contesta al requeriment indicant que no té instal·lat ni les basses de llavat ni el sistema de depuració d'aigües i només s'està produint mitjançant dues línies d'extrusió i que en aquests moments no està instal·lada la segona fase.  
La documentació aportada després del requeriment indica que en el tractament de residus es distingeix dues operacions:  
1. Operació de triturat, llavat i aglomerat, amb una capacitat de tractament de 10.560 t/any.  
2. Operació d'extrusió, amb una capacitat de tractament de 5.280 t/any.  
Quant als recursos hídrics disponibles per al desenvolupament de l'activitat, la documentació aportada (esmena de documentació) indica que, pel fet de no estar instal·lada la línia de rentada, només s'utilitzen aigües sanitàries.  
Cal dir sobre aquest tema que, durant la tramitació de la DIC en els informes sol·licitats i emesos en el procediment, Confederació Hidrogràfica del Xúquer informa en sentit favorable; i respecte a la disponibilitat de recursos hídrics, indica que la tramitació de la DIC es realitza a fi de regularitzar una activitat ja existent, i per això aquesta no suposa un increment de demanda de recursos hídrics.  
Segons la informació facilitada pel Servei d'Inspecció Mediambiental en l'acord d'inici després de la visita d'inspecció realitzada, l'informe exposa que les instal·lacions inspeccionades no disposen de llavador per a plàstics.  
  
  
  
Tramitació administrativa  
Amb data 4 de juliol de 2018, va tindre entrada en el Servei d'Avaluació d'Impacte Ambiental (òrgan ambiental) un ofici de l'Ajuntament d'Estivella (òrgan substantiu), on indica que s'aporta l'estudi d'impacte ambiental simplificat per a l'activitat de planta de reciclatge de productes sintètics per a la qual s'ha sol·licitat llicència ambiental i una sol·licitud del promotor a l'òrgan substantiu (amb data d'entrada 20.04.2018).  
Pel fet de no estar la documentació completa, l'òrgan ambiental inicia un expedient de consulta (221/9574-CTO).  
El 23 d'octubre de 2018, l'òrgan ambiental remet un informe a l'òrgan substantiu, en el qual sol·licita que remeta de nou la documentació i una còpia de l'expedient municipal, ja que, com que està danyada, no s'ha pogut fer la valoració de la documentació aportada.  
El 17 de gener de 2019, l'òrgan substantiu remet una còpia de l'expedient administratiu i l'estudi d'impacte ambiental simplificat.  
El 18 de febrer de 2019, el Servei d'Inspecció Mediambiental trasllada un informe a l'òrgan ambiental, on indica que es va adoptar un acord d'iniciació d'expedient sancionador amb data 13 de desembre de 2018 a la mercantil, per exercir una activitat de gestió de residus al terme municipal d'Estivella i mancar de la preceptiva autorització, en què es posen de manifest dades que puguen ser d'interés en relació amb el procediment d'avaluació d'impacte ambiental iniciat a través de l'expedient 221/18-CON, i en què sol·licita les actuacions que puguen dur-se a terme en aquest òrgan ambiental que es consideren de rellevància per a la resolució de l'expedient sancionador incoat a l'esmentada mercantil, adjuntant-hi una còpia de l'estudi d'impacte ambiental.  
  
El 7 de juny de 2019, l'òrgan ambiental remet un informe a l'òrgan substantiu i al promotor, en què sol·licita el certificat de compatibilitat urbanística que incloga la totalitat de les parcel·les ocupada per la mercantil, ja que la informació obtinguda de l'estudi d'impacte ambiental simplificat (pla de planta general), es limita la instal·lació a la parcel·la 1 del polígon industrial el Bovalar, amb referència cadastral 4882054FT1101J9129PF de 28.925 m² de superfície i ús industrial. Segons les fotos aèries, la instal·lació utilitza altres parcel·les diferents de l'esmentada anteriorment per a exercir la seua activitat, és a dir, per a l'apilament de la matèria primera (s'emmagatzemen residus en parcel·les rústiques, externes al polígon industrial i classificades com a sòl no urbanitzable); segons el visor cartogràfic, ocupa les parcel·les 1047, 142, 141 i part de la parcel·la 923 (b), i són classificades com a zona rural protegida municipal (SNU-P). Se sol·licita a més documentació tècnica i l'esmena de la documentació presentada.  
El 19 de juliol de 2019, l'òrgan substantiu remet a l'òrgan ambiental el projecte modificat de llicència ambiental (abril 2017), estudi d'impacte ambiental simplificat (abril 2018) i estudi acústic (juny 2019). Quant al projecte modificat de llicència ambiental, es va modificar, ja que prèviament a aquest projecte, es va sol·licitar una llicència ambiental davant de l'òrgan substantiu amb data 1 de desembre de 2016, i es va presentar un projecte de llicència ambiental, que incloïa les parcel·les d'ús rústic i posteriorment es va realitzar un projecte que modificava l'anterior sense incloure aquestes parcel·les en sòl no urbanitzable.  
El 26 de setembre de 2019, el promotor remet a l'òrgan ambiental via telemàtica una instància general presentada a l'òrgan substantiu (amb data d'entrada 15.07.2019) i l'esmena de documentació.  
El 7 de novembre de 2019, l'òrgan substantiu remet la mateixa documentació que la remesa pel promotor amb data 26 de setembre de 2019.  
L'11 de desembre de 2019, l'òrgan ambiental remet un informe a l'òrgan substantiu i al promotor, en el qual indica que en el visor de la Generalitat Valenciana s'observa que l'any 2019 es van emmagatzemar més residus de plàstic a les parcel·les situades en SNU que l'any 2018 (adjuntant ortofotos dels anys 2018 i 2019) i comunica que per a seguir amb el tràmit d'avaluació d'impacte ambiental, la mercantil haurà d'habilitar una zona per a l'apilament de matèria primera (residus de plàstic) a la parcel·la 1 del polígon industrial Bovalar, amb classificació de sòl urbà i qualificació d'industrial.  
El 21 de desembre de 2020, el Servei d'Inspecció Mediambiental trasllada informació a l'òrgan ambiental en relació amb l'expedient sancionador incoat contra la mercantil Iber Resines, SL, i sol·licita que es comunique qualsevol actuació que puga dur-se a terme en aquest servei, adjuntant una comunicació del Servei Territorial d'Urbanisme de València (admissió a tràmit de la sol·licitud de la DIC de regularització).  
El 28 de febrer de 2022, la Comissió Territorial d'Urbanisme de València remet la DIC.  
El 7 de març de 2022, el promotor remet la DIC i sol·licita que es tinga en compte la documentació presentada i es continue amb el tràmit de la llicència ambiental i l'estudi d'impacte ambiental.  
El 20 d'abril de 2022, l'òrgan ambiental remet un ofici al promotor i a l'òrgan substantiu per a formalitzar davant de l'Ajuntament la sol·licitud d'avaluació d'impacte ambiental adjuntant la documentació que considere necessari incorporar a l'expedient i comunicant si segueix en tràmit la llicència ambiental amb el número de referència 420/2016 o s'ha iniciat un nou tràmit.  
El 28 d'abril de 2022, l'òrgan substantiu remet una contestació a la notificació realitzada per l'òrgan ambiental amb data 20 d'abril de 2022.  
  
L'11 de maig de 2022, l'òrgan substantiu remet la resolució de l'Alcaldia per la qual s'acorda la continuació del procediment de concessió de llicència urbanística i d'activitat, i a aquests efectes sol·licita al Servei d'Avaluació d'Impacte Ambiental la prossecució de l'expedient per a l'emissió de la declaració d'impacte ambiental corresponent.  
  
Una vegada completada la documentació, que constituirà el contingut mínim de l'expedient d'avaluació d'impacte ambiental, es procedeix a tramitar l'expedient (2618420) 53/1761-VEW.  
L'expedient municipal inclou la informació pública realitzada per l'Ajuntament i el certificat que durant el període d'informació pública s'han presentat al·legacions. Les al·legacions presentades per D. J. M. R. B (com a veí d'Estivella), incideixen principalment en el fet que l'activitat produeix males olors, brutícia i l'increment de plagues de mosques, paneroles i rates.  
La informació continguda en l'expedient aporta elements de judici suficients per a continuar amb el procediment d'avaluació d'impacte ambiental simplificada.  
  
Consideracions ambientals  
Per a l'emissió del present informe d'impacte ambiental, de conformitat amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'annex III d'aquesta.  
  
  
Característiques del projecte  
L'activitat desenvolupa el seu procés industrial en la instal·lació situada en la parcel·la 1 del polígon industrial el Bovalar, amb 28.925 m² de superfície i referència cadastral 4355322GP8672F4437FQ, disposa de diverses edificacions en les quals es realitza tot el tractament dels residus i una campa en la qual s'emmagatzema el producte acabat. Disposa d'un edifici d'oficines amb una superfície de 606 m², un altre de serveis (despatx, menjador i vestuaris) amb una superfície de 151,54 m² i dues naus industrials adossades de superfícies de 2.795,31 m² i 1.707,20 m², destinades a producció. Les dues naus estan pavimentades de formigó. La superfície total construïda és de 5.260,05 m². A més de les parcel·les previstes en sòl no urbanitzable (parcel·les 141, 142, 933 i 1047 del polígon 6) per a les instal·lacions auxiliars d'emmagatzematge de matèria primera.  
Es disposa d'informe urbanístic municipal favorable, de data 1 de juny de 2015, per part de l'arquitecte municipal, per a la implantació d'una empresa de reciclatge de plàstics a desenvolupar en el polígon industrial Bovalar, parcel·la 1, de la localitat d'Estivella, amb classificació de sòl urbà i qualificació d'industrial.  
La parcel·la 1 disposa d'altres construccions auxiliars: marquesina que alberga diverses màquines de les instal·lacions de fred industrial (la instal·lació frigorífica consisteix en un sistema de refredament d'aigua glicolada per a dissipar la calor generada pels extrusors) i aire comprimit, centre de transformació, set depòsits cilíndrics verticals i un depòsit de gasoil de 3.000 litres per a l'ús de carretons elevadors.  
  
Cada sitja té una capacitat de 100 tones de producte triturat, s'utilitzen com a emmagatzematge temporal. Es preveu que l'emmagatzematge màxim en aquestes sitges serà del 30 % de la seua capacitat, i per tant, seran 210.000 kg de producte emmagatzemat com a màxim. La capacitat d'emmagatzematge total de residus és d'un màxim de 40 t a l'interior (producte indispensable per al seu processament) i de 4.800 t a l'exterior (residus no perillosos i producte acabat), que s'emmagatzemen paletitzats, guardant la distància de reculada, i quant a les matèries primeres són emmagatzemades en bales que guardaren l'altura de seguretat i s'emmagatzemen paletitzades en tot moment.  
L'abast de l'avaluació ambiental no contempla el sistema de llavat per no estar instal·lat i no haver-se contemplat els impactes ambientals derivats de l'increment del consum de recursos hídrics, el sistema de gestió de les aigües de neteja i la destinació d'aquestes.  
Ubicació del projecte  
L'establiment se situa en un polígon industrial en les proximitats del nucli urbà d'Estivella, disposa de bons accessos a través de la carretera N-234 que afronta a l'oest amb el polígon industrial. L'accés a l'activitat és a través de vials del mateix polígon i a la campa s'accedeix des de la parcel·la industrial. L'entorn immediat està compost per edificacions tipus industrial, estant l'activitat aproximadament a uns 230 metres de nuclis urbans residencials més pròxims. El polígon industrial afronta al nord i al sud amb parcel·les rurals dedicades al cultiu (ús agrícola) i a l'est amb parcel·les principalment en estat d'abandó (sense cultiu). A l'est del polígon i municipi d'Estivella es localitza el riu Palància. No existeixen espais naturals protegits ni elements naturals d'interés en les proximitats de la instal·lació. La instal·lació no se situa en una zona d'especial sensibilitat ambiental.  
  
Segons la cartografia i normativa del PATFOR de la Comunitat Valenciana, els terrenys no són forestals. L'est de la parcel·la 141 afronta amb la via pecuària assagador de Sabató a Alcalà, i segons el vigent Pla d'acció territorial de caràcter sectorial sobre el risc d'inundació de la Comunitat Valenciana (PATRICOVA), la parcel·la no està afectada per risc d'inundació.  
Amb data 20 de maig de 2021, el servei competent en vies pecuàries informa durant la tramitació de la DIC que la via pecuària està legalment classificada amb 15 metres d'amplària i sense partionar, i conclou que l'activitat projectada hauria d'emplaçar-se fora dels terrenys pertanyents a la via pecuària, incloent-hi qualsevol tancament o instal·lació que poguera dificultar o impedir els usos legalment previstos. Mancant la preceptiva partió, que fixarà, en el seu moment, el traçat i els límits exactes del domini públic, i a efectes merament pràctics, podria prendre's com a eix de la via pecuària l'eix del viari existent, sense que aquesta solució provisional puga prejutjar o condicionar el que definitivament aprove l'esmentada partió.  
  
Per tant, s'informa favorablement sobre l'activitat sempre que es recule cap a l'interior de la parcel·la 141 un mínim de 7,5 metres, mesurats des de l'eix actual del camí pel qual discorre la via pecuària, i garantint el trànsit ramader i els usos compatibles i complementaris previstos per la llei.  
Característiques del potencial impacte  
L'estudi d'impacte ambiental simplificat inclou una anàlisi dels potencials efectes significatius del projecte en el medi ambient durant la fase d'explotació de l'activitat. Valora la seua incidència sobre el clima, hidrologia, vegetació i flora, fauna, àrees d'interés per a la conservació de la naturalesa, riscos ambientals i medi socioeconòmic. Conclou que en la fase de construcció d'aquest projecte es produeixen canvis d'instal·lacions i maquinàries a l'interior de les naus; per tant, no són previsibles impactes ambientals significatius en aquesta fase, sent compatible en la fase de funcionament.  
Proposa mesures preventives i correctores que els minimitzen en la fase d'explotació, quant a: manteniment adequat de la instal·lació, evitar el risc d'incendis, reduir/evitar l'eixida de plàstics a l'exterior de la parcel·la, adequada gestió dels residus, reduir el consum d'aigua, adequada gestió de les aigües residuals, prevenció de la contaminació acústica, emissions de pols, olors, i estableix un programa de vigilància ambiental per a garantir la seua eficàcia i compliment.  
  
El tractament de plàstics es realitza a l'interior de les instal·lacions, i a l'exterior es realitza l'apilament de matèria primera i producte acabat, s'emmagatzemen paletitzats, mantenint en tot moment la distància de reculada, i les bales apilades (residus no perillosos) mantenen l'altura de perillositat i s'emmagatzemen paletitzades.  
Es preveu que durant la fase de funcionament existeix el risc que, en un episodi de forts vents o pluges, alguns materials plàstics poden ser arrossegats fora de la instal·lació. Les mesures preventives i correctores aplicades són: el sistema d'emmagatzematge es realitza en big bags, sacs, contenidors i bales fleixades i tota la parcel·la està tancada, actuant com a retenció als possibles arrossegaments pel vent i l'aigua, tenint la tanca una mesura mínima de 2,15 metres d'alçària. Es realitza neteja diària de materials solts de la campa d'emmagatzematge, per a evitar-ne l'arrossegament. Es col·locarà una reixeta en els embornals de les aigües pluvials que impedisca que s'arrosseguen xicotets trossos de plàstic a la xarxa de sanejament en cas de pluja.  
Consta en l'expedient administratiu municipal un informe en el qual es conclou que, revisada la documentació tècnica aportada, es desprén que conté mesures correctores necessàries per a garantir les condicions ambientals, la seguretat de la instal·lació i que compleix amb les normes sobre contaminació acústica i de vibracions, emanacions de calor, olors i altres elements contaminants a l'atmosfera, abocaments al sistema de sanejament o clavegueram municipal, residus, prevenció i protecció d'incendis.  
El proveïment d'aigua potable es realitza mitjançant una connexió a la xarxa d'aigua potable del polígon industrial. Les aigües pluvials de les naus i les residuals sanitàries procedents dels lavabos es conduiran fins a la xarxa de clavegueram del polígon industrial, amb pas previ per una arqueta a l'exterior de la parcel·la per al registre i control per part dels serveis municipals.  
En la DIC aportada en queda condicionada l'eficàcia, entre altres, al compliment de l'informe del Servei d'Infraestructura Verda i Paisatge per a executar mesures d'integració paisatgística, quant a l'apilament de materials a determinada altura, plantació d'arbres, incrementat el nombre dels existents en les proximitats de l'assagador de Sabató a Alcalà. Es podaran i mantindran adequadament els arbres existents en l'actualitat.  
La documentació tècnica aportada no inclou mesures preventives i correctores quant a l'equip triturador (cintes de transport carenades, instal·lació d'electroaspiradors en les línies de maquinària per a minimitzar la producció de pólvores en suspensió durant el triturat i envasat dels plàstics, etc.). En canvi, en l'expedient administratiu municipal (aportat per l'Ajuntament), indica que s'han adoptat mesures per a evitar l'emissió a l'exterior de partícules volàtils, com filtre de mànegues en les línies de producció (trituració i extrusió) i filtres en el sistema de ventilació, estimant-se les mesures correctores adequades, i queda l'activitat inclosa en el catàleg d'activitats potencialment contaminants a l'atmosfera.  
La documentació tècnica aporta un estudi acústic amb data de juny de 2019, en què es conclou que el soroll de l'activitat no afecta cap sòl urbà i urbanitzable residencial pròxim, els valors obtinguts en el període diürn són molt inferiors als establits per als diferents usos, tant en el període diürn com nocturn, i per aquest motiu no es considera necessari realitzar mesuraments en el període nocturn, i que segons els mesuraments de camp i els resultats obtinguts en la modelització, els nivells de soroll d'emissió actuals de les instal·lacions compleixen els objectius de qualitat acústica per a la zona.  
La mercantil té un contracte subscrit amb Evania, Sistemas de Lucha Antivectorial, SL, amb número de registre oficial d'establiments i serveis biocides 3854HR. Adjunta el programa d'actuació de control de mosques, amb l'actuació a realitzar, zona de control i periodicitat, aporta diferents informes de seguiment de punts de control per a diferents períodes durant l'any 2017 i 2018.  
  
Conclusió  
El projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El projecte examinat constitueix un supòsit d'avaluació d'impacte ambiental simplificada, segons el que es preveu en l'article 7.2.a de la Llei 21/2013, de 9 de desembre, d'avaluació ambiental, en concordança amb l'annex II, grup 9, apartat e (Instal·lacions destinades a la valorització de residus (incloent-hi l'emmagatzematge fora del lloc de producció), que no es desenvolupen a l'interior d'una nau en polígon industrial, excloent-ne les instal·lacions de residus no perillosos la capacitat de tractament de les quals no supere les 5.000 t anuals i d'emmagatzematge inferior a 100 t).  
L'expedient ha seguit el tràmit d'avaluació d'impacte ambiental simplificada previst en la secció 2a, capítol II, del títol II, de la Llei 21/2013, de 9 de desembre, d'avaluació ambiental.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot el que antecedeix, a proposta del Servei d'Avaluació d'Impacte Ambiental i amb el vistiplau del subdirector general del Canvi Climàtic i Qualitat Ambiental, fent ús de les atribucions que posseïsc, resolc:  
  
Primer  
Estimar que el Projecte de legalització d'una planta de reciclatge de productes sintètics (plàstics), promogut per Iber Resinas, SL, situat al polígon industrial el Bovalar, parcel·la 1 i parcel·les 141, 142, 933 i 1047 del polígon 6 (instal·lacions auxiliars), del terme municipal d'Estivella (València), sense perjudici de la prèvia obtenció de les autoritzacions sectorials que li siguen aplicable, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, de l'estudi d'impacte ambiental i als termes d'aquest informe, en particular:  
  
1. Respecte a la llista definitiva de residus admissibles, quedarà limitat per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. Quant a les emissions atmosfèriques procedents del procés de valorització realitzat als residus de plàstic, la instal·lació realitzarà notificació a l'administració competent en la matèria, tal com es preveu en l'article 13.3 de la Llei 34/2007, de 15 de novembre, de qualitat de l'aire i protecció de l'atmosfera.  
3. L'activitat se sotmetrà a auditories acústiques periòdiques en els termes establits en l'article 37 de la Llei 7/2002, de 3 de desembre, de protecció contra la contaminació acústica.  
4. Respecte a les incidències en el normal desenvolupament de l'activitat, a causa de les plagues d'insectes, per l'apilament de residus no perillosos (matèria primera) a l'exterior, que poden afectar a més parcel·les confrontants, es realitzaran les mesures preventives i correctores necessàries per a minimitzar aquest impacte, encaminades a evitar l'aparició de plagues de rosegadors i insectes. Si fora necessari, s'aplicaria un increment de freqüència en el seu manteniment, i quan l'òrgan competent ho considere necessari, podrà requerir al titular de la instal·lació la realització d'un pla de gestió d'olors o una avaluació de la molèstia per olors. Aquest programa d'inspecció i la seua periodicitat haurà d'incorporar-se al programa de vigilància ambiental.  
5. Per a la reducció de l'exposició a possibles riscos es farà ús de les bones pràctiques en la gestió dels residus, és a dir, en l'emmagatzematge i manipulació. S'assegurarà una adequada gestió derivada d'un apilament excessiu, i també que estiguen correctament emmagatzemats de manera segura per a evitar contaminacions nocives per a la salut i/o el medi ambient.  
6. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. D'aquest programa es portarà un registre documentat que inclourà el resultat dels controls i autocontrols periòdics legalment exigibles. La documentació estarà a la disposició de les autoritats competents.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici que es publique en la seu electrònica de l'òrgan ambiental.  
B. L'informe d'impacte ambiental perdrà la vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys de ser publicat, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjudici dels que, si és el cas, siguen procedents en la via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 8 de juny de 2022. El director general de Qualitat i Educació Ambiental: Joan Piquer Huerga.»